Fuencalderas

Fuencalderas  ye un lugar aragonés definiu como entidat local menor Listau de entidaz locals menors d'Aragón d'o municipio de Biel, en a provincia de Zaragoza, comarca de Cinco Villas y partiu chudicial d'Exeya d'os Caballers.

A suya población ye de 39 habitants (2009). Iste ye uno de os pocos lugars d'a provincia de Zaragoza en que se i charra en aragonés. En a suya toponimia se puede viyer toz os rasgos d'a fonetica y morfolochía de l'aragonés, con toponimos como "Os pallars", ", "O puntal d'os caxicos", "A buxaquera"·.Toda a microtoponimia ye en aragonés.

 Cheografía 
Fuencalderas ye situata a piet d'a sierra de Santo Domingo, a man d'o despoblato de Liso, a on hue bi ha l'ermita de Sant Miguel de Liso, a 842 metros d'altaria dencima d'o ran d'a mar y a una distancia de 102 km d'a ciudat de Zaragoza, a capital d'a suya provincia y d'Aragón.

 Historia 
As primeras noticias d'o lugar son d'a primera mitad d'o sieglo X, con l'abance d'a reconquiesta feito por García Sánchez I de Navarra. En l'actual Fuencalderas bi habió una torre defensiva, ta protecher os accesos a Liso y a los cuellos ta trescruzar a sierra de Santo Domingo y plegar ta la cuenca d'o río Asabón, Bailo y a Chacetania.

En 1530, dimpués d'un lento proceso d'emigración d'a población de Liso ta Fuencalderas, a seu d'a parroquia deixó d'estar Sant Miguel de Liso, ta estar a ilesia de Fuencalderas, en un terreno mas favorable.

 Conservación de l'aragonés 
O suyo modelo d'aragonés ye parellán a o que se fa servir en Santolaria, pero os rasgos lexicos presentan buena cosa de palabras no emplegatas en a zona pero si en atras arias de l'aragonés tan aleixatas como Sobrarbe u Echo, por eixemplo parolas como fablar, cascuello, siero, aclisar, u mesmo beluna poco conoixita como guzpatas “o diaple, o coco”.

A intensidat d'a luenga ya la documentaban Saroïhandy en o sieglo XIX, José Arbués, en Fuencalderas en mi recuerdo y "Tradiciones, costumbres y lengua en Fuencalderas" y Fernando Romanos en o libro Al Limite, la pervivencia del aragonés en la provincia de Zaragoza. A diferencia de Santolaria y Morillo, l'emplego de l'aragonés ha ito cayendo entabaixo, y anque toda a chent lo conoix, nomás lo emplega a chent de mas edat y va abandonando o emplego d'as parolas mas propias de l'aragonés dende o punto d'anvista fonetico.

S'alzan toz os rasgos fundamentals (articlos, posesivos, combinacions de pronombres de tercera persona, conservación d'a F- latina, d'a X aragonesa (prepalatal fricativa xorda /š/), d'a evolución a /ĉ/ (grafía CH) d'os grupos inicials latinos Gei-, y I-, toda a conchugación verbal aragonesa y gran cuantidat de lexico aragonés, que cal destacar o gran numero de sentitos figuratos, dobles sentitos y parolas polisemicas con cuantas acepcions. Mantienen también en esta localidat cualques rasgos verbals desapareixitos en atras localidaz como repuis de pasaus febles (dició, fició). Tamién chunto con Biel, O Frago y atros puestos d'a comarca de Cinco Villas, conservan a desinencia -i final, ta diferenciar as primeras personas verbals, rasgo que ya en Santolaria no se i fa.

A descripción de os suyos rasgos ye:

 Fonetica 

Diftongación de /Ĕ/ y /Ŏ/ breus tonicas: viengo, aguatiello, vetiello, yes, corrutiella, tienga, liena, tieda, cingliello, cascuello, esquiruelo, fuesa, uebra, uello, luello.
Apocope de –e y –o: brabant, chent (a vegadas chente), debant, malament.
Conservación de F- inicial latina: afondar, aforro, afundir-se, aqueferau, barafunda, desfeito, enfalcar, enfarinoso, enfarinau, enfilar, enfollinar, enforniar, enforniau, esfollinar, esqueferau, faba, fabar, fablar, faja, fajallo, fajetón, fajo, falaguera, falca, fambre, fambroso, fambrudo, fanega, farina, farinazas, farinetada, farinetas, farinoso, fartalla, fartar-se, fartera, fartizo, farto, faya, fayar, facera, facienda, feito, fembra, fer, ferrar, ferrería, ferretiar, ferrunchoniar, fierro, figado, figo, filar, filera, fillezno, fillo, filo, filorcho, fincapié, fincar(-se), fincau, fito, fogaril, fogaza, foguera, follarasca, follín, fondo, fongo, fonguera, forato, forau, forca, forcallo, forcón, forgancha, fornada, fornero, forniga, forniguero, fornillo, forno, forquiar, fosco, foyeta, foz, fociador, fociaízo, fociar, fullatre, fumarera, fumera, fumo, fundir, furiquiar, furón, furoniar, fuso, fuyir, quefer, zafumar, zafumau.
Evolución de Gei- y I-: chabalín, Chan, chelada, chelafríos, chelar, chelau, chelo, chemecar, chemeco, chemecón, chent, chepa, cheposo, cheso, chinepral, chinepro, chitanal, chitano, choven, chovenalla, Chuan, chubillo, chuego, chugada, chugadero, chugador, chugar, chuguete, chunta, chuntar(-se), chunto, rechirar, y o caso excepcional de xunco.
Fonema prepalatal fricativo xordo /š/ sin sonito semivocalico /i/: abaxo (ant.), baxada (ant.), baxar (ant.), baxatón, baxo, bixolera, bixoleta, voxiga, buxaco, buxaquera buxo, caxicar, caxico, coxiar, coxo, debaxo, empuxar, fraxenco, fraxino, guixeta, paxariquero, paxariquiar, paxaro, pixallo, ruxar, y con desfonologización por cheada chiringa, chiringazo, chordiga, chordigal, mocha, mochera.
Conservación de os grupos consonanticos latinos PL-, CL-, FL-: flama, plana, plegar, plorar, replegadera, replegaízos, replegar.
Fonema palatal lateral /↓/: agulla, arrullar, viellera, viello, burricallo, cachinalla, cagallón, chobenalla, codallo, coscollina, criallo, encendallo, espantallo, esperrecallo, eszarrallar-se, eszarrallau, fajallo, fillezno, fillo, follarasca, forcallo, fullatre, uello, ligallo, mallata, mirallo, morgallo, ovella, pallada, pallar, perricallo, purnalla, refinallo, remugallo, rollar, ruello, segallo, sobrallas, sombrerallo, tornallo, tufallo, ceringallo.
Evolución d'os grupos interiores –ULT- y –CT- a it: desfeito, feito, muito.

 Morfolochía 
Presencia d'o sistema aragonés d'articlos determinaus: se documenta en ista localidat l'artículo aragonés o, a, os, as, : s’ha afundido o puente, ¿no me veyés en a voda?, dar as zagueras boquiadas, s’ha regalau o chelo, a chent d'o lugar, conducir-se a o ferrero, fincar o tenedor en a carne.
Posesivo: se sigue a norma aragonesa en a construcción d'o posesivo: a finca mía güega con as suyas.
Complemento pronominalo adverbial EN / NE: o suyo emplego se mantiene con plena vichencia: baxar-se-ne, subir-se-ne, ir-se-ne, viens t’aquí a coger-ne, me'n voi a rastiar por a nieve con os borceguins, no le'n digas, agora ya no n'i hai, se’n fue ent’a puerta.
Complemento pronominalo adverbial I: s'emplega en unos pocos casos ya lexicalizato: i heba, i hai muito, agora ya no n'i hai, no i coge, no i veigo.
Morfo de primera persona -i: s'emplega en distintos tiempos verbals: tubei un hanzuelo en o güello y qué mal lo pasei, aturabai as crabas, yo vinei de Luna, tuvei dos fillos.
Demostrativo de segundo termin: si se mantiene o demostrativo cheneral en aragonés ixe, ixa, ixos, ixas: con poca cosa nos escataraciaban en ixos anyos, ixo ye esperfulo, me fa goyo de comer ixo, ixe perricallo ye coxo, ixe sombrerallo tan fiero arrulla-lo.
Imperfecto aragonés: se mantiene en as tres conchugacions: conduciban, escorreban, tenebai, comebai.
Indefinius y adverbios: abaxo, a bonico, agora, antes mas, asabelo, asinas, cara ta, chunto, cobalto, debant, debaxo, dimpués, dinantes, estianyo, muito, garra, mica, a ormino, tamién.

 Demografía 

 Molimentos 
A Ilesia de Nuestra Sinyora de l'Asperanza de Fuencalderas, una ilesia d'estilo gotico adedicada a Nuestra Sinyora de l'Asperanza, que ye la ilesia parroquial d'o lugar. Parroquias del Arciprestazgo Erla-Uncastillo en o sitio web d'a Diocesi de Chaca.

En o suyo termin municipal tamién se troban os repuis d'a ilesia romanica de Sant Miguel de Liso, l'antiga ilesia parroquial d'o lugar de Liso, hue albandonato.

 Referencias 

 Vinclos externos 

  Sant Miguel de Liso en www.RomanicoAragones.com.
 Cofradía de San Miguel de Liso.
 Grabacions de Fuencalderas en o Sistema de Información de Patrimonio Cultural Aragonés (Tradición oral y musical).

*